“Verkeersligonderwyser” se droom om te studeer word bewaarheidVeli Moses Mackenzie, oftewel die “Traffic Light Teacher”. Foto: Youtube Die 25-jarige Veli Moses Mackenzie, ook bekend as die “Traffic Light Teacher” is stomgeslaan nadat hy ŉ beurs aangebied is om ŉ hoër sertifikaat in klankingenieurswese by die Academy of Sound Engineering te voltooi. Moses staan gewoonlik op die hoek van Empireweg en Owlstraat in Johannesburg waar hy vir slegs R1 motoriste die geleentheid gee om ŉ paar isiZulu-woorde te leer. ŉ Foto van Moses het sosiale media behoorlik aan die gons gehad en nadat die ontbytprogram The Complimentary Breakfast op JacarandaFM van hom te hore gekom het, het hulle besluit om ŉ draai by hom te gaan maak. Tydens die gesprek het hy aan die radiostasie vertel hoe hy aan die idee gekom het. “ Ek het gevind dat meeste wit mense isiZulu kan praat, maar dat hulle uitspraak verkeerd is,” het hy aan die omroepers gesê. Hy het verduidelik hy verdien ongeveer R80 per dag, maar hy doen dit nie altyd vir die geld nie. “As mense geïnteresseerd is in wat ek doen, sal ek vir hulle die woord gee sonder om iets daarvoor te vra.” Die span van die ontbytprogram het besluit om kontak te maak met die Academy of Sound Engineering wat die beurs vir Moses aangebied het om die jaarlange kursus in klankingenieurswese te voltooi. Volgens die akademie sal hulle ook aan Moses ŉ beurs skenk om ŉ bykomende driejaar-diploma te voltooi indien hy die eerste jaar slaag. Luister gerus na die volledige onderhoud hier. http://instagram.com/p/yGw65nkrC8/